Palenque esch ebefalls e Tourihochborg, woell dete met de Ruine vo Palenque ond Agua Azul zwe vo de Hauptattraktione vo Mexiko send. Ich be dete grad met zwe Argentinier onderwaex gsi wo ich in San Cristobal kenne glehrt han ond mer haend eus foers Jungleprogramm entschiede. Palenque esch weder of guet 400m obe ond mette im Urwald. En  wiitere Temperaturschock zroegg of fascht 30 Grad ond 100% Lofttfuechtigkeit. Eusi Cabanas send de liecht osserhalb vo de Stadt Palenque voll im Urwald gsi. Die ganz Aalag esch sehr gmuetlech iigrechtet gsi, sogar meteme natuerleche Pool vomene Urwaldbaechli. Ich be de zerscht au ned ganz secher gsi, oeb ich dete workli ine soell (foer alli wo de Film "Welcome to the Jungle" kenned, die woessed werom ;-) ) aber in anbetracht vom toeppige Klima hanis de gliich riskiert.    Nochem erfroeschende Schwomm  esch de die erscht Attraktion ofem Programm gstande. D'Ruine vo Palenque. Die send de woerkli au sehr iidroeklech gsi. Im Gaegesatz zo Monte Alban in Oaxaca send si no imene super Zuestand gsi ond ebe wonderschoen im Urwald iibettet - e hammer Kulisse! D'Aalag erstreckt sech oeber ca. 1 km2 aber es waerded staendig neui Gebauede entdeckt ond me goht devo uus, dass mer erscht en chliine Teil freigleit het vo allem.      Nach de Nacht im Urwald bi onglaublecher Grueschkulisse ond Weckkonzaert am Morge dor d'Bruellaffe esch de die zweuti Attraktion ofem Programm gstande - Agua Azul. Agua Azul esch en Floss wo sech ober honderti vo chliinere ond groessere Wasserfaell dor de Urwald schlaenglet. Eigentli send jo foer en  Schwiizer Wasserfaell ned onbedengt en riise Attraktion, aber Agua Azul het sine Verspraechige woerkli stand ghalte. Dor das sehr chalchaltige Wasser esches total blau iigfaerbt gsi ond oeberall haend sech chliini natuerlechi Yakousis bildet wo zom abchuele iiglade haend. Esch aso sozsaege es natural Alpamare mette im Urwald, mer send de dete au omeghanget bes chorz or de Uufloesig vo euserer Huut :-)